নিজস্ব প্রতিবেদন : শহরে ম্যানহোলের ভিতর মিলল শিশুকন্যার দেহ। এই ঘটনায় চাঞ্চল্য ছড়াল দেশবন্ধু পার্কের কাছে শ্যামলাল স্ট্রিটে। ঘটনার তদন্তে নেমেছে উল্টোডাঙা থানা ও লালবাজারের হোমিসাইড শাখা। জানা গেছে, মৃতদেহটি ফুটপাথবাসী এক দম্পতির মেয়ে। ফুটপাতেই থাকত শিশুটি। গত কয়েকদিন ধরে নিখোঁজ ছিল সে। শুক্রবার দেশবন্ধু পার্কের উল্টোদিকে শ্যামলাল স্ট্রিটের রাস্তার ধারের একটি বাড়ির ম্যানহোল থেকে দেহটি উদ্ধার হয়। প্রাথমিক তদন্তের পর পুলিসের অনুমান, শ্বাসরোধ করে খুন করা হয় শিশুটিকে। খুনের পর দেহ ফেলে দেওয়া হয় ম্যানহোলের ভিতর। স্থানীয়রা জানিয়েছেন, ম্যানহোলের ঢাকনা কখনও খোলা থাকে না। শুক্রবার রাতে হঠাত্ ঢাকনা খোলা ঢেকেই সন্দেহ হয় তাঁদের। উঁকিঝুঁকি মারতেই চোখে পড়ে শিশুকন্যার দেহটি। দেহটি উদ্ধার করে ময়নাতদন্তের জন্য পাঠিয়েছে পুলিস। শিশুটির উপর কি যৌন নির্যাতন চালানো হয়? তারপরই প্রমাণ লোপাট করতে খুন করা হয় তাঁকে? পুলিস জানিয়েছে, ময়নাতদন্তের রিপোর্ট হাতে এলেই খুনের কারণ স্পষ্ট হবে সবটা।